En enkelt arbejdsdag.

Sådan lød træningen, som Københavns Politi gav sine politiagenter, før de blev sendt til Christiania for at købe hash.

En del af rollen var at vurdere, hvor meget - og hvilken - hash, der lå i boderne i Pusher Street.og holde styr på, hvilke personer agenterne så derude, og træningen i at foretage og huske de vurderinger var altså et kursus på få timer.

Det fortalte politiagent P509, da hun i dag afgav forklaring i det store Pusher Street-kompleks.

P509 havde arbejdet undercover på Christiania fra slutningen af november 2012 til marts 2014.

Her har hun filmet eget hash-køb et stort antal gange - og skrevet hundredvis af observationer ned i sine rapporter.

En del af optagelserne og rapporterne vedrører de personer, der indgår i den af de seks sager, politiet kalder 'Sag 4'.

- Det foregik på den måde, at vi fik fremvist en størrelse på en hashplade. der f.eks. vejede 100 gram. Så blev der taget forskellige stikprøver, hvor man fik forevist en mængde hash, som så blev tildækket, og så skulle man gætte på - gætte... vurdere - hvor meget hash, der havde været for ligesom at kunne memorere kvantum, fortalte P509.

Kvinden vidnede bag lukkede døre og under dæknavn, da Københavns Politi siger, at man ønsker at bruge P509 til undercover-arbejde i fremtiden.

Derfor må hverken tiltalte eller tilhørere se, hvordan hun ser ud.

Københavns Byret har dog oprettet lytterum, så offentligheden kan følge med i kvindens forklaring.

- Hvordan gik det for sig, spurgte anklager Louise Nielsen.

- Vi gjorde det tilstrækkeligt nok gange til, at man fik en fornemmelse af det. Man skulle lige lære at huske, hvordan og hvorledes, og hvor meget der var.

- Hvor lang tid varede undervisningen?

- Det kan jeg ikke huske - måske en halv dag, sagde P509.

- Følte du dig godt nok klædt på, spurgte anklager Louise Nielsen.

- Ja.

Agenten fortalte også, at hun blev præsenteret for op mod 50 personer, før hun tog på Christiania, og at en del af undervisningsdagen også gik med en huske-øvelse.

- Jeg blev præsenteret for en fotomappe med foto og navn på personer, som man havde en formodning havde tilknytning til hash-handlen på Christiania. Der var en masse billeder med navne, og så hvilken bod de eventuelt havde tilknytning til. Vi kørte et lille spil, så vi øvede i at huske på de her personer, så vi var så godt forberedt som muligt, sagde P509.

. Hvor mange personer blev du præsenteret for?

- Jeg husker det ikke præcist, men det var mellem 30 og 50.

Agentens forklaring gav anledning til en del hånlige kommentarer og hovedrysten i tilhørerrummet.

- Hun har lært det samme et par timer, som vi andre har brugt 10 år på. Det er flot, sagde en midaldrende kvinde.

13 mænd er tiltalt i 'Sag 4' der ifølge politiet drejer sig om over et ton hash.